Diari Oficial de la Generalitat Valenciana


Sumari del DOGV 2798, del 24-07-1996 (1996/838897)

RESOLUCIÓ de 5 de juliol de 1996, de la Conselleria d'Agricultura i Medi Ambient, per la qual s'especifiquen alguns criteris d'interpretació de l'Ordre de 21 de febrer de 1987, de la Conselleria d'Agricultura i Pesca, en allò que fa referència a les inversions que s'efectuen mitjançant un contracte d'arrendament financer (leasing)
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2798

Data del DOGV
:   24-07-1996

Secció del DOGV
:   ALTRES DISPOSICIONS

Número del document
:   1996/838897


Data del document
:   05-07-1996

Organisme emissor
:   Conselleria d'Agricultura i Medi Ambient

Tipus de document
:   Resolució

Anàlisi jurídica

RESOLUCIó de 5 de juliol de 1996, de la Conselleria d'Agricultura i Medi Ambient, per la qual s'especifiquen alguns criteris d'interpretació de l'Ordre de 21 de febrer de 1987, de la Conselleria d'Agricultura i Pesca, en allò que fa referència a les inversions que s'efectuen mitjançant un contracte d'arrendament financer (leasing).   
Mitjançant l'Ordre de 21 de febrer de 1987, de la Conselleria d'Agricultura i Pesca, s'especificaven les ajudes per a la realització d'inversions que suposen: una innovació o millora tecnològica; la racionalització dels diferents processos de transformació industrial o que incidisquen en els aspectes comercials o de gestió de les empreses; que contribuïsquen a millorar l'ús i la destinació de les primeres matèries i dels productes intermedis; que tinguen com a objectiu millorar la qualitat i la presentació del producte i diversificar-ne l'ús i la destinació. En l'article 9 s'especifiquen les condicions que han de complir els sol·licitants per a poder rebre les ajudes regulades per aquesta ordre.  
Es considera necessari fixar la interpretació de les condicions per al cas que les inversions s'efectuen mitjançant un contracte d'arrendament financer (leasing).  
En conseqüència, de conformitat amb l'article 76 de la Llei de Govern Valencià, resolc:  
Article únic  
En el supòsit que les inversions s'efectuen mitjançant un contracte d'arrendament financer (leasing), l'opció de compra haurà d'haver estat efectuada amb anterioritat al pagament de la subvenció. No obstant això, podrà efectuar-se el pagament sempre que, pendent l'exercici de l'opció, s'afiance mitjançant un aval bancari l'import total subvencionat, que quedarà subjecte a l'exercici d'aquesta opció, i es podrà executar l'aval en el supòsit que, quan arribe el moment de l'opció, el beneficiari no acredite que l'ha exercida dins del termini que s'assenyale en la resolució de concessió de l'ajuda.  
L'import subvencionable serà el valor d'adquisició o originari dels equips i la maquinària. Per això, no sols caldrà que el sol·licitant de l'ajuda acredite en l'expedient que ha exercit l'opció de compra, sinó també quin és el valor d'adquisició, a través del contracte de leasing, a través del contracte d'assegurança o a través dels dos documents.  
DISPOSICIó FINAL  
Aquesta resolució vigeix des de l'endemà de la publicació en el Diari Oficial de la Generalitat Valenciana.  
València, 5 de juliol de 1996.- El director general de Comercialització, Indústria Agroalimentària i Relacions Agràries: Octavio Ramón Sales.